પુષ્ટિ સંપ્રદાયમાં લોકપ્રિય થયેલી દંતકથા પ્રમાણે શ્રીનાથજીની ઉર્ધ્વ વામ ભુજાનું પ્રાગટ્ય શ્રવણ નક્ષત્રમાં જુલાઇ ૨૦, ૧૪૧૦ને રવિવારે ગોવર્ધન પર્વતની કંદરામાં થયું હતું. ૧૭ દિવસ સુધી શ્રીનાથજીના પ્રાગટ્યની કોઇને ખબર પડી ન હતી. ઓગસ્ટ ૬, ૧૪૧૦ (શ્રાવણ સુદ પાંચમ)ને દિવસે વામ ભુજાના સમૂહ દર્શન થયાં. તે સાપનું દૈવી તત્ત્વ હોય તેવી રીતે તેની પૂજા થતી. વ્રજવાસીઓ પ્રતિમાને દૂધ અર્પણ કરતા. તેમના મુખનાં દર્શન ૬૯ વર્ષ પછી ઇ.સ. ૧૪૭૯માં થયાં. આ જ સમયે શ્રીમદ્ વલ્લભાચાર્યજીનો જન્મ થયો હતો. યોગાનુયોગ એ જ દિવસે અષ્ટસખામાંના એક શ્રી સુરદાસજીનો જન્મ થયો હતો.